Έρικ Σάαντε

Ο Έρικ Σάαντε (Eric Saade, αραβικά: إريك سعادة‎ Īrik Saʿāda, προφορά : [²eːrɪk sa²aːdɛ] ; γενν. 29 Οκτωβρίου 1990 στο Kattarp της Σουηδίας) είναι Σουηδός τραγουδιστής. Ήταν για 2 χρόνια μέλος του νεανικού συγκροτήματος What's Up!, από το οποίο έφυγε τον Φεβρουάριο του 2009 για να κυνηγήσει μια σόλο καριέρα. Μετά τη νίκη του στο Melodifestivalen 2011 με το τραγούδι "Popular", ο Σάαντε εκπροσώπησε τη Σουηδία στον Διαγωνισμό Τραγουδιού της Eurovision 2011 στη Γερμανία, όπου κατέκτησε την τρίτη θέση.

Βιογραφία 
Ο Σάαντε γεννήθηκε στο Kattarp της Σουηδίας. Η μητέρα του, Marlene Jacobsson, είναι Σουηδέζα και ο πατέρας του, Walid Saade, είναι Παλαιστίνιος από τον Λίβανο. Οι γονείς του χώρισαν όταν ήταν τεσσάρων ετών και ο Σάαντε έμεινε με τη μητέρα του. Είναι ο δεύτερος από οχτώ αδέρφια, κανονικά και ετεροθαλή.

Ο Σάαντε ξεκίνησε να τραγουδά αφότου είδε τον Μάικλ Τζάκσον στην τηλεόραση. Άλλες μουσικές επιρροές του αποτελούν οι Ρόμπι Γουίλιαμς, Μπράιαν Άνταμς, Τζάστιν Τίμπερλεϊκ και Μπάκστρητ Μπόυς.

Τραγούδησε πρώτη φορά μπροστά σε κοινό στον γάμο της μητέρας του όταν ήταν 6 ετών. Σε ηλικία 13 ετών ξεκίνησε να γράφει στίχους ενώ στην ίδια ηλικία κέρδισε τον σουηδικό μουσικό διαγωνισμό Joker (αργότερα ονομάστηκε Popkorn) και στα 15 υπέγραψε συμβόλαιο με μουσική εταιρεία.

Καριέρα

2007: Συγκρότημα What's Up! 
Το 2007 ο Σάαντε έγινε μέλος του What's Up!, ενός σουηδικού νεανικού συγκροτήματος που περιλάμβανε τους Robin Stjernberg, Ludwig "Ludde" Keijser και Johan Yngvesson. Τα μέλη αυτού του συγκροτήματος επιλέχθηκαν από έναν διαγωνισμό στο οποίο συμμετείχαν εκατοντάδες υποψήφιοι. Δεκαπέντε φιναλίστ (συμπεριλαμβανομένου του Σάαντε) διαγωνίστηκαν στο στάδιο Ericsson Globe, και οι τέσσερις νικητές έγιναν τα μέλη του συγκροτήματος.

Το What's Up! ξεκίνησε την περιοδεία του στη Σουηδία την άνοιξη του 2008 και κυκλοφόρησε έναν δίσκο, In Pose, το οποίο επί μια εβδομάδα ήταν στην #40 στα σουηδικά Albums Chart. Ο δίσκος περιείχε δυο singles : "Go Girl!", που κυκλοφόρησε τον Μάιο του 2007 και κατέκτησε την 5η θέση στα σουηδικά Singles Chart, και το "If I Told You Once", που κυκλοφόρησε τον Μάρτιο του 2008 και κατέκτησε την 16η θέση. Το συγκρότημα ηχογράφησε τη σουηδική έκδοση του τραγουδιού αρχής για τα κινούμενα σχέδια Camp Rock ("Här är jag") της Disney και έδωσε τις φωνές του στους χαρακτήρες. Όταν ο Σάαντε έφυγε από το συγκρότημα για να κηνυγήσει μια σόλο καριέρα, αντικαταστάθηκε από τον Johannes Magnusson.

2009: σόλο καριέρα 
Η συμμετοχή του Σάαντε στα κινούμενα σχέδια Camp Rock τον οδήγησε στο να παρουσιάσει ένα σόου που εμπνεύστηκε από την ταινία αυτή ; παρουσίασε επίσης έναν εθνικό διαγωνισμό, το Julia's Shooting Stars. Τον Αύγουστο του 2009, ο Σάαντε υπέγραψε με τη σουηδική εταιρεία Roxy Recordings ; τον Δεκέμβριο κυκλοφόρησε το πρώτο σόλο single του, "Sleepless", σε στίχους του Fredrik Kempe και του Peter Boström. Διαθέσιμο στο iTunes, το τραγούδι κατέκτησε την 44η θέση στη Σουηδία. Ο Anders Rune σκηνοθέτησε το βίντεοκλιπ του τραγουδιού, το οποίο έκανε πρεμιέρα τον Ιανουάριο του 2010.

2010: Melodifestivalen 
Τον Φεβρουάριο του 2010 ο Σάαντε τραγούδησε το "Manboy", σε στίχους του Fredrik Kempe και του Peter Boström, στον δεύτερο ημιτελικό του Melodifestivalen 2010 (ο σουηδικός εθνικός τελικός για τον Διαγωνισμό Τραγουδιού της Eurovision). Έλαβε την πρώτη θέση στον ημιτελικό και την τρίτη θέση στη γενική κατάταξη. Το "Manboy" κυκλοφόρησε τον Μάρτιο του 2010 στη Σουηδία, κατακτώντας την πρώτη θέση στα ringtone charts ; το βίντεοκλιπ του τραγουδιού έκανε πρεμιέρα τον ίδιο μήνα. Η ακουστική έκδοση του τραγουδιού κυκλοφόρησε τον Μάιο του 2010 στη Σουηδία, και τον Ιούνιο το single έγινε πλατινένιο στη χώρα.

2011: Melodifestivalen / Διαγωνισμός Τραγουδιού της Eurovision 
Τον Φεβρουάριο του 2011 ο Σάαντε συμμετείχε για δεύτερη φορά στο Melodifestivalen. Αυτή τη φορά έφτασε στον τελικό, όπου κατέκτησε την πρώτη θέση με το τραγούδι "Popular" (σε στίχους του Fredrik Kempe και παραγωγή του Peter Boström). Το βίντεοκλιπ του τραγουδιού έκανε πρεμιέρα τον Απρίλιο του 2011.

Τον Μάιο του 2011 ο Σάαντε συμμετείχε στον δεύτερο ημιτελικό του Διαγωνισμού Τραγουδιού της Γιουροβίζιον 2011 και προκρίθηκε στον τελικό. Κατέκτησε την τρίτη θέση στον διαγωνισμό και έγινε η καλύτερη θέση που έλαβε η Σουηδία μέχρι τότε από τη νίκη της Charlotte Perrelli το 1999 με το "Take Me to Your Heaven". Αυτή ήταν η πέμπτη φορά που η Σουηδία κατέκτησε την τρίτη θέση στη Eurovision. Το "Popular" κυκλοφόρησε στη Σουηδία τον Φεβρουάριο του 2011 και κατέκτησε την πρώτη θέση στα σουηδικά charts. Μέχρι τον Ιούλιο του 2011 ο δίσκος πούλησε πάνω από 40,000 αντίτυπα στη Σουηδία και έγινε διπλά πλατινένιος. Το βίντεοκλιπ του τραγουδιού έκανε πρεμιέρα τον Απρίλιο του 2011, όταν το τραγούδι κυκλοφόρησε και στη Φινλανδία. Το single κυκλοφόρησε στη Νορβηγία στις 6 Μαΐου 2011, στις Αυστραλία, Ελλάδα, Ιρλανδία, Ιταλία, Ιαπωνία, Λιθουανία, Μεξικό, Ολλανδία, Νέα Ζηλανδία, Πορτογαλία, Ισπανία, Ηνωμένο Βασίλειο και Ηνωμένες Πολιτείες στις 12 Μαΐου, στις Αυστρία, Γερμανία και Ελβετία στις 18 Μαΐου και στο Βέλγιο στις 20 Μαΐου. Το "Popular" κατέκτησε την τέταρτη θέση στα Ultratip Charts του Βελγίου, τη δέκατη έβδομη θέση στη Φινλανδία, την εικοστή ένατη θέση στην Αυστρία, στην εικοστή έβδομη θέση στην Ιρλανδία, την τεσσαρακοστή όγδοη θέση στη Γερμανία και την εβδομηκοστή έκτη θέση στο Ηνωμένο Βασίλειο. Το τραγούδι κατέκτησε την τρίτη θέση στη λίστα του popjustice.com με τα 45 Καλύτερα Singles του 2011. Το remix του τραγουδιού κυκλοφόρησε στη Σουηδία τον Μάρτιο του 2011.

2015: Melodifestivalen 
Ο Σάαντε συμμετείχε στο Melodifestivalen το 2015 με το τραγούδι "Sting" σε μια προσπάθεια να εκπροσωπήσει τη Σουηδία στον Διαγωνισμό Τραγουδιού της Eurovision στη Βιέννη της Αυστρίας. Οι στίχοι του τραγουδιού γράφτηκαν από τους Sam Arash Fahmi, Fredrik Kempe, Hamed "K-one" Pirouzpanah και David Kreuger. Παρουσίασε το τραγούδι στον πρώτο ημιτελικό του Melodifestivalen στις 7 Φεβρουαρίου 2015 στο στάδιο Gothenburg's Scandinavium. Κατέλαβε την πρώτη θέση εκείνη την ημέρα και προκρίθηκε για τον τελικό στις 14 Μαρτίου 2015 στη Στοκχόλμη. Στον τελικό ο Σάαντε κατέλαβε την πέμπτη θέση μετά την ψηφοφορία του κοινού και της επιτροπής. Στις 22 Μαΐου 2015 ο Σάαντε κυκλοφόρησε το νέο του single, "Girl From Sweden".

Δισκογραφία 
 2010: Masquerade
 2011: Saade Vol. 1
 2011: Saade Vol. 2
 2013: Forgive Me
 2017: Så mycket bättre säsong 8 - Tolkningarna

Περιοδεία 
 Masquerade Tour (2010)
 Made of Pop Concert (2011)
 Pop Explosion Concert (2012)
 Coming Home Tour (2013)
 Stripped Live Tour (2015)

Μεταγλώττιση

Παραπομπές

Εξωτερικοί σύνδεσμοι 

 Επίσημη ιστοσελίδα

Σουηδοί τραγουδιστές
Σουηδοί άνδρες ηθοποιοί φωνής